
2026ko urtarrilaren 9a
Nafarroako Gobernuko Osasuneko kontseilariak hauxe jakinarazten du, María Teresa Nosti Izquierdo atxiki gabeko foru-parlamentariak idatziz erantzuteko galderari loturik (11-25/PES-00442):
Osasuneko sailburua naizen aldetik, nire zereginetako bat da erakundeko postu nagusiak beteko dituen talde bat sortzea, “goi-karguak” deiturikoa. Osasun Departamentuaren kasuan, hona hemen karguok: Osasuneko zuzendari nagusia, Osasunbidea-Nafarroako Osasun Zerbitzuko gerentea, Nafarroako Osasun Publikoaren eta Lan Osasunaren Institutuko zuzendaria eta Osasun Kabineteko zuzendaria.
Joan den urriaren 21ean Osasunbideko aurreko gerenteak kargua utzi ondotik, astebete geroago jakinarazi zen Jon Guajardo doktoreak hartuko zuela haren tokia, hura izendatu baitzuten ardura eta konfiantzazko kargu hori betetzeko.
Zenbait irizpide eta arrazoirengatik, erabaki zen pertsona egokia zela postu horretarako. Lehenik eta behin, osasun-kudeaketan duen esperientzia zabalagatik, haren curriculumak egiaztatzen baititu lan gaitasuna eta arlo sanitarioarekiko ardura. Guajardo doktoreak 30 urte baino gehiago daramatza osasun-kudeaketan, gehienbat Osakidetza–Euskal osasun zerbitzuan. Zenbait lanbide-etapatan, kargu hauek bete ditu: Basurtuko Ospitaleko zuzendariorde medikoa eta Pazienteei Arreta Emateko Unitateko eta Pazienteak Kudeatzeko Arloaren burua; Galdakao-Usansoloko Ospitaleko zuzendari medikoa; Zumarragako Ospitaleko zuzendaria; Basurtuko Unibertsitate Ospitaleko gerentearen albokoa; Galdakao-Usansoloko Ospitaleko gerentea —aurretik zuzendari mediko gisa aritua 2003tik 2009ra bitartean—; eta 11 urtez Barrualde-Galdakao ESIko zuzendari-gerente aritu zen, hots, Euskal Osasun Zerbitzuko eremu handienetako batean. Azkenik, 2025etik aurtengo azarora arte, Bilbo-Basurtuko Erakunde Sanitario Integratuaren arduraduna izan da.
Bigarrenik, kontuan hartu zen Osasun Kudeaketaren arloko aitorpen nazionala ere, Osasun Zuzendarien Espainiako Elkartean (SEDISA) parte aktibo izan baitzen. Sozietate horretako bigarren lehendakariordea izan zen 2024ra arte, eta orain batzordekidea da. Aitortza horri arloko zenbait lankidek eman zioten abala, eta elkarrizketa bat baino gehiago izan nituen haiekin hura izendatu aurretik. 
Hirugarrenik, berme gisa hartu ziren Guajardo doktoreak bere karreran bete dituen postuekin izaniko konpromiso handia eta horren balioa, eta, harekin arlo desberdinetan lanean aritu diren pertsonei informazioa eskatu ondotik, guztiak bat etorri ziren haren gaitasunari eta enpatiari balioa ematean.
Laugarrenik, bere ibilbideak sentsibilitate, enpatia eta zerbitzu-bokazio handia ageri ditu boluntario gisa eta lankidetza-misioetan egindako lanei esker —batez ere Etiopia aldean—. Gai hori ez da teknikoa, baina bai pertsonala, eta indartu egiten ditu hautagaiaren gaitasunak eta interesak, herrialde behartsuenetan osasun ona izateko eskubidea zabaltzera bideratuak. 
Azkenik, pertsonaren egokitasuna ebaluatzeko Iruñean pertsonalki izandako elkarrizketan, curriculumaz harago, erakutsi zuen ulertzen dituela osasun-sistemak une honetan bizi dituen erronkak, ez bakarrik Nafarroan, baita Osasun Sistema Nazional osoan ere, eta iritzi zitzaion gai zela horiei guztiei aurre egiteko. Aldi berean, erakutsi zuen enpatiaz jokatzen duela lankide izaniko jendearekin, zenbait bilera egin baitziren Osasun Saileko eta Osasunbideko pertsonekin.  
Beraz, esaten ahal da esperientzia, gaitasunak, ezaugarri pertsonalak, ezagutzak eta bere zeregina ongi betetzeko beharrezkoak diren trebetasunak hartu zirela kontuan Jon Guajardo doktorea Osasunbidea-Nafarroako Osasun Zerbitzuaren gerente lanposturako egokitzat jotzeko irizpideetan. 
Hori jakinarazten dut, Nafarroako Parlamentuko Erregelamenduaren 215. artikuluan xedatutakoa betez.

